C 395/46

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 395/08)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 51. pantam (1).

VIENOTAIS DOKUMENTS

“PISTACCHIO DI RAFFADALI”

ES Nr.: PDO-IT-02449 – 22.2.2019.

ACVN (X) AĢIN ()

1. Nosaukums

“Pistacchio di Raffadali”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība.

3.2. Apraksts par produktu, uz kuru attiecas 1. punktā minētais nosaukums

Ar aizsargāto cilmes vietas nosaukumu “Pistacchio di Raffadali” apzīmē tādus riekstus čaulā, izņemtus no čaulas vai atdalītus no miziņas, kurus iegūst no ‘Pistacia vera’ [īstā pistācija] botāniskās sugas ‘Napoletana’ šķirnes (pazīstama arī kā ‘Bianca’ vai ‘Nostrana’) auga, kas uzpotēts uz ‘Pistacia terebinthus’ sugas (ar vietējo nosaukumu ‘Scornabeccu’) auga potcelma.

Vienā apstādītajā platībā nevar būt vairāk par 5 % augu, kas nepieder pie ‘Napoletana’ šķirnes un/vai ‘P. terebinthus’ potcelmiem.

Jebkurā gadījumā produktu nebūs iespējams sertificēt, ja tas nebūs iegūts no ‘Napoletana’ šķirnes un/vai ‘P. terebinthus’ potcelma.

Patēriņam nodotam produktam “Pistacchio di Raffadali” ir jāatbilst sekojošajām fizikālajām un organoleptiskajām īpašībām:

— kopējais eļļas saturs > 30 %,

— dīgļlapu krāsa: zaļa, a-hlorofila un b-hlorofila attiecība ≥ 1,3,

— garša: salda, patīkama un izteiksmīga,

— mitruma saturs ≤ 6,5 %,

— palmitoleīnskābes daudzums ≥ 0,7 %,

— iegarena forma.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

–

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Stādīšana, audzēšana, ražas novākšana, žāvēšana, ārējās miziņas, čaulas un kodola miziņas atdalīšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

“Pistacchio di Raffadali” var nodot patēriņam, ja:

— pistācijas (čaulā, atdalītas no čaulas vai miziņas), kas domātas pārstrādei un nav paredzētas galapatērētājam, ir iepakotas auduma un/vai līdzīga materiāla maisos līdz 25 kg;

— pistācijas (čaulā, atdalītas no čaulas vai miziņas), kas paredzētas galapatērētājam, ir iepakotas piemērotos caurspīdīgos iepakojumos vai ir ar caurspīdīgu lodziņu, pa kuru var redzēt produktu.

3.6. Ar reģistrēto nosaukumu apzīmētā produkta marķēšanas īpašie noteikumi

Uz iepakojuma un/vai maisiem obligāti jābūt ne tikai Eiropas Savienības ACVN grafiskajam simbolam un logotipam, kura apraksts ir dots tālāk, bet arī nosaukumam “Pistacchio di Raffadali” ar skaidriem, neizdzēšamiem burtiem, kas no visām citām norādēm atšķiras ar krasi atšķirīgu druku.

“Pistacchio di Raffadali” identifikācijas logotipu veido taisnstūris, kura iekšpusē ir grafiski attēlots pistācijas auga zars ar trim ovālām lapām un četrām pistācijām, kuru čaulas ir atvērušās. Zem taisnstūra ir uzrakstīts ar lielajiem burtiem gotham medium fontā “PISTACCHIO DI RAFFADALI D.O.P.”.

4. Ģeogrāfiskā apgabala īsa definīcija

“Pistacchio di Raffadali” ražošanas apgabals atrodas šādu pašvaldību administratīvajās robežās: Agridžento [Agrigento] provincē – Raffadali, Joppolo Giancaxio, Santa Elisabetta, Agrigento, Cianciana, Favara, Racalmuto, Sant’Angelo Muxaro, San Biagio Platani, Cattolica Eraclea, Casteltermini, Santo Stefano Quisquina, Aragona, Comitini, Grotte, Montallegro, Alessandria della Rocca, Siculiana, Realmonte, Naro, Porto Empedocle, Castrofilippo, Campobello di Licata, Ribera, Canicatti, Palma di Montechiaro, Ravanusa, Camastra; Kaltaniseta [Caltanissetta] provincē – Montedoro un Serradifalco.

5. Saikne ar ģeogrāfisko apgabalu

Pistāciju audzēšana sāka strauji attīstīties deviņpadsmitā gadsimta otrajā pusē, kad ganību laukus un līdz tam neapstrādātās zemes pārveidoja par pistāciju plantācijām; tādējādi pistācijas kļuva par visa apgabala lauksaimniecības un ekonomikas galveno kultūraugu.

Ražošanas apgabalam ir raksturīga kaļķaina augsne ar evaporītu nogulumiem un subtropisks semiarīds Vidusjūras klimats ar garām un sausām vasarām, turpretim rudeņi un ziemas ir lietaini ar lielu dienas un nakts temperatūras starpību, kas tikai reizumis nokrīt līdz aptuveni 0 ° atzīmei.

‘Pistacia terebinthus’ sugas atlase un izmantošana potcelmam, jo tā labi pielāgojusies īpaši sausajam klimatam un kaļķaino substrātu struktūrai kā arī apzināta kultūraugu stādīšana dienvidu pusē un saulainā vietā ir pārdomāta lauksaimnieku izvēle, kas palīdz iegūt pistācijas ar tādām īpašajām kvalitātes īpašībām kā augstais eļļas saturs. Šai īpašībai labvēlīgie apstākļi ir augstās temperatūras vasarā, kuras galvenokārt veicina taukskābju rašanos (pistāciju eļļas pamatsastāvdaļa) augļa diferenciācijas periodā. Pētījumos par klimatu pierādīts, ka “Pistacchio di Raffadali” ražošanas apgabalā sausuma periodi ir garāki un mēneša vidējā un maksimālā gaisa temperatūra ir augstāka nekā citos pistāciju audzēšanas apgabalos Sicīlijas austrumu daļā.

Cita atšķirīgā īpašība ir saldā, patīkamā un izteiksmīgā garša, kuru pistācijas iegūst, pateicoties augsnes sastāvam, kurā tās ir augušas. Ir zināms, ka spēja uzsūkt barības vielas ir atkarīga no augsnes pH vērtībām un tādi makroelementi kā kalcijs, fosfors, kālijs un magnijs uzsūcas labāk, ja augsnes pH vērtība ir lielāka par 7. Paraugos no “Pistacchio di Raffadali” ražošanas apgabaliem noteikts, ka augsnes vērtība galvenokārt ir vāji bāziska ar pH vērtību, kas ir lielāka par 7,5.

“Pistacchio di Raffadali” augļiem ir komplekss taukskābju profils ar palmitoleīnskābes daudzumu, kas ir lielāks vai vienāds ar 0,7 %.

Cilvēkfaktors, kas ietekmē “Pistacchio di Raffadali” audzēšanu, ir lauksaimnieku prasme veidot mazus kokus ar zemiem zariem, kas sniedzas gandrīz līdz zemei. Šīs audzēšanas tehnikas pamatā sākotnēji bija vēlme atvieglot ražas novākšanu ar rokām un nodrošināt riekstu nogatavošanos vienlaicīgi, bet daudzu gadu gaitā tā ievērojami ietekmējusi apgabala ainavas veidošanu.

Pateicoties šīm gadsimtu gaitā izkoptajām darba tradīcijām, lauksaimnieki ir kļuvuši par galvenajiem dalībniekiem sekojošu pārmaiņu veidošanā: prasmīgi izmantojot optimālos vides apstākļus un īpašības, lauksaimnieki ir ieguvuši īpašas profesionālās prasmes un izveidojuši ražošanas apgabalam raksturīgu, unikālu ainavu.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētā redakcija ir pieejama, izmantojot šādu saiti:

https://www.politicheagricole.it/flex/cm/pages/ServeBLOB.php/L/IT/IDPagina/3335.

vai tieši atverot Lauksaimniecības, pārtikas, mežsaimniecības un tūrisma politikas ministrijas tīmekļvietnes mājaslapu (www.politicheagricole.it), uzklikšķinot uz Qualità, tad Prodotti DOP IGP e STG (ekrāna kreisajā pusē) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.